Pikku Kain apulaiset
Pien’ Kai kun tuvan rakentaa,
 hän apulaista monta saa:
 Pien’ hiiri hirret kantaa
 ja neuvot oivat antaa.

 Kai sitten seinät nostattaa,
 tää työ on hälle mieluisaa.
 Kun nostaa kurkihirren,
 niin peippo veisaa virren.

 Kas, Kai hän höylää, vasaroi
 niin että metsän kaiku soi,
 ja kertoo pellonpaulat,
 ja tikka takoo naulat.

 Hän höylää laen, lattian,
 saa seinään sievän ikkunan.
 Tuo muurahainen korren,
 saa siitä kattoon orren.

 Ja Kai hän seikan tuonkin ties:
 on tehtävä myös kotilies,
 vaan kenpä muurariksi?
 Pien’ pääsky pyrkii siksi.

 Niin tallatahan rantahan
 tie valkoisehen santahan.
 Sen tallaa totta vainen
 pien’ koppakuoriainen.

 Saa tupa valmihiksi niin,
 ja tie on lyhyt naapuriin,
 tuon kartanolle Näkin
 ja sievän västäräkin.

 Kain apuna miks lienevät
 nää luomakunnan pienimmät?
 Sen seikan, ah, jo arvaan:
 Kai hyv’ on heille varmaan.

1921.